**Trec ani de poezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În ritmuri vechi și pași de dans,

Cu nostalgii la cozoroc

Și cu iubiri în stil baroc,

Mai trece-un an plin de suspans.

În anul nou vreau flori de tei,

Cu tine-n versuri să petrec,

În fața vremii să m-aplec

Pe pagini scrise din condei.

Mereu în zbor, nicicând învins,

În inimă arde un foc,

Doar lângă tine am noroc,

Focul poetic m-a cuprins.

- Pe bolta nopţii dintre ani,

Scânteia unui vis târziu

Străbate ’nalt şi argintiu

Văzduhul, norii diafani.

Te caută prin mii de zări,

O clipă doar să împărţim

Momentul unic de sublim

Când artificii, lumânări,

Șampanii-n valuri curg. An nou

Se-aşează reavăn pe pământ

Să ne-mpletească în cuvânt

Emoţiile sub stilou.

Ioan Grigoraș Liliana Trif